Det endte heldigvis godt, da en 5-årig pige blev reddet op i Jesperhus på Mors.

En 5-årig pige blev søndag middag reddet i land, efter hun blev set ligge bevidstløs i vandet i badelandet hos Jesperhus Resort på Mors. - Pigen ligger og flyder i overfladen med hovedet nedad. Heldigvis har vi ikke længere dybt vand der, så de voksne kan bunde, og der er hurtigt en gæst, der får fat i hende og får hende ind på land. Der får de gang i genoplivning sammen med livredderen, fortæller Peter Overgaard der er direktør i Jesperhus Resort. Pigen har slugt noget vand, men kommer hurtigt til bevidsthed igen. - Da ambulancefolkene ankommer, får de pigen tjekket og melder, at alting tilsyneladende er OK. De vælger dog at flyve pigen til Aalborg Universitetshospital til tjek, hvor hun befinder sig nu sammen med sin mor. Meldingen er stadig, at pigen er OK. Vi sender de dybeste tanker til pigen og alle involverede, siger Peter Overgaard. Ulykken indtraf i et område af badelandet, hvor dybden sidste år blev reguleret fra fire meter til bare 1,2 meter. - Vi er bare glade for, at det endte godt. Uheld sker jo. Det var bestemt en fordel, at der ikke er fire meter dybt længere, siger direktøren.